作者:陳亮
標題:賀新郎
內容:暱暱駢頭語。笑黃花、重陽去也，不成分數。傾國容華隨時喚，依舊清歌妙舞。苦未冷、都無星暑。恰好良辰花共酒，鬥尊前、見在陽臺女。朝共暮，定何許。蓼紅徙倚明汀渚。正蕭蕭、迎風夾岸，淡煙微雨。篤耨龍涎燒未也，好向兒家祝取。是有分、分工須與。以色事人能幾好，願衾稠、無縫休離阻。心一片，絲千縷。